ToekomsVenster: As dit die wil van God is(Foto: Leon Biss/Unsplash) As dit die wil van God is sal ek vol blydskap na julle toe kom om ŉ tydjie by julle te rus. – Romeine 15:32 Paulus sluit sy brief aan die gemeente in Rome af met ŉ begeerte dat hy hulle iewers in die nabye toekoms sal kan besoek. Hy kwalifiseer dit egter met “as dit die wil van God is”. My moeder is baie jare reeds oorlede maar ek hoor haar stem wanneer sy my pa en ons as kinders gedurig herinner dat ons ons voornemens met “as dit die Here se wil is” moet kwalifiseer. Toegegee, dit kan net ŉ bysin sonder enige inhoud wees, maar dit was nie so met haar nie. “God se wil” spreek altyd die laaste woord. Ons stel ŉ baie hoë premie op onafhanklikheid. Dit is aantreklik en verkieslik om nie van ander afhanklik te wees nie. Finansiële onafhanklikheid is baie gesog. Wie wil dan in ander se oë kyk? Ons kan egter selfs sonder om dit te besef ons so onafhanklik probeer kry dat ons dink dat ons God ook maar uit die prentjie of beplanning kan laat. ŉ Vriend het lekker gelag toe hy buite ons huis twee bordjies sien hang het. Die een sê “God sal sorg” wat ek met trots ophang oral waar ons nes skrop. Dit is inderdaad so dat God buitegewoon goed sorg en versorg. Ek en my gesin kan daarvan getuig. Daar is ŉ ander bordjie reg langs die “God sal sorg” bordjie wat lees “ Protected by…” en dan die naam van die sekuriteitsmaatskappy wat gereed staan ingeval van ŉ inbraak of ander gebeurlikheid. “God sal sorg maar beskerm deur…” Ja, ons het die verantwoordelikheid om met baie wysheid op te tree en om ŉ sekuriteitsgroep op bystand te hê, dit is sekerlik nie verkeerd nie. Tog het my oplettende kollega my laat dink: Presies hoe ver vertrou ek God in my lewe? Presies hoe oorgegee is ek aan sy wil? In watter mate glo ek dat alles ten goede meewerk vir die wat Hom liefhet?